Josip Ante Soldo 

DON FRANE BULlC I HRVATSKI KNJIŽEVNICI 


Don Frane Bulić ( + 1934), kojeg se 50. objetnica smrti slavi ove go¬ 
dine, bio je odgojen u duhu antičke kulture. Nju je upoznao za studija 
klasične filologije u Beču a kasnije ju je još više upoznavao kao nastavnik 
i arheolog. Upio je njen duh, prenosio ga predavajući Ovidija i Horacija 
tako snažno da su se toga njegovi učenici dugo sjećali. Antički duh je 
ižaravao iz njega, njegova vladanja, nastupa i govora, osjećao pri svakom 
susretu, kod tumačenja Dioklecijanove palače ili solinskih iskopina, bilo da 
je vodio svjetske stručnjake ili srednjoškolce. Klasični estetski ideal pun 
harmonije, stilske dotjeranosti i humane poruke tražio je Bulić i u knji¬ 
ževnosti. Pa, iako se pogled na književnost mijenjao, ipak su se naši knji¬ 
ževnici rado sjećali susreta s velikim čovjekom tijela i duha, obučenog u 
crnici svećeničke halje na kojoj se isticao bijeli ovratnik i povelik šešir, 
vječno u začaranom nemiru istraživanja. Te dodire, a oni su se odvijali 
na ograncima don Franina života, često vezani neknjiževnim sponama, 
jer nije želio ulaziti u područja na kojima nije bio stručnjak, nastojat 
ćemo se dotaknuti u ovom kratkom susretu. 

1. Bulić je godine 1873. postao namjesni učitelj na splitskoj gimna¬ 
ziji. Tu se susreo s književnikom i pravašem Eugenom Kumičićem ( + 1904) 
i s književnim povjesničarom i istraživačem glagoljskih rukopisa Ivanom 
Milčetićem. Oni su uspjeli makar kratko djelovati u narodnom duhu i 
uvesti hrvatski kao nastavni jezik u treći razred. Kasniji književni rad 
Kumičićev Bulić je pratio iako ne znamo da li se s njim savjetovao kod 
pisanja povijesnih romana, kako je godine 1902. napisao »Anonimus«. 1} 
Kad je svećenik Fran Binički napao te godine u »Katoličkom listu« Ku¬ 
mičićev roman »Kraljicu Lepu«, nije to don Frani bilo drago, moguće ne iz 
estetskih razloga koliko nacionalnih jer je u romanu vidio, kao i drugi, 
odsjev tadanje borbe s talijanašima. Još mu je bilo teže što su se napadi 
nastavili nakon njegove smrti (1904). Cak se tvrdilo da je taj roman plagijat 
trilogije »Petar Svačić« Pavla Krstinića što je odbacio Milivoj Dežman. 
Naime, iako se u oba djela pojavljuju isti ljudi a i događaji, ipak je Ku¬ 
mičićev roman plod umjetničkog pera a Krstinićeva trilogija djelo nači¬ 
tanog pisca. Kumičićeva udovica Marija ustala je u obranu svoga muža. 
Ona je iznijela kako joj je don Frane u čestitki za Novu godinu 1903. na- 

pisao: »Ne dielim nipošto nazore i sud Kat. Lista« što je bilo protiv tvrdnje 
Biničkog da je Kumičićevo djelo »pamflet, djelo nehrvatsko, nemoralno, 
nekatoličko«. 2 ^ 

Bulić se i kasnije tu i tamo dopisivao s udovicom Kumičićevom. Tako 
ju je svjetovao godine 1925. kad mu se ona, kao predsjednica društva 
»Tomislav«, obratila radi obnavljanja crkve na Ksaveru u Zagrebu. 3 ^ Bio 
je protivan da se Put križa ispred crkve ukrasi kojim originalnim staro¬ 
hrvatskim spomenikom. 4 ^ Njihovo prijateljstvo trajalo je do Bulićeve smrti. 
Ona je mnogo doprinijela da mu se u Zagrebu podigne spomenik. U toj 
prigodi ispjevala je u čast Buliću pjesmu »Žrec«. Nju je uglazbio Rudolf 
Matz i pri otkriću spomenika (16. IX 1935) pjevalo ju je 500 pjevača^ 

Iako je Milan Begović ( + 1948) u Splitu pohađao realnu gimnaziju, 
u svojoj autobiografiji »Moj život« piše kako je realka slovila kao leglo 
Talijana dok je naprotiv klasična gimnazija »širila hrvatski jezik i hrvat¬ 
ski duh«. Nije zaboravio naglasiti da je na čelu gimnazije bio »moj veliki 
prijatelj don Frane Bulić«. 

Begović je veoma cijenio Bulića i njegov rad. U jednom pismu piše 
kako će sastaviti djelo o Splitu u kojemu će on biti glavni predstavnik 
uma, srca, rada, dobrote i veličine.Kad se razvila žestoka borba oko po¬ 
stavljanja Meštrovićeva kipa Grgura Ninskoga na Peristilu, Begović je 5. 
lipnja 1929. pisao Buliću kako je on uza nj i kako je o tome poslao jednoj 
redakciji dopis, ali ga nisu tiskali.^ On je godine 1931. molio don Franu 
da za »Savremenik« napiše nešto o Mihi Pavlinoviću. Međutim, Bulić je 
bio već star a i bolestan te je na pismu upisao duhovito: »nie don Frane 
donna Vinka (žena njegova nećaka, op. p.) da može sipati. . .« 9 ^ 

I Tin Ujević dotiče se Bulića u svojim pismima splitskom novinaru 
Oskaru Borčiću. 10 ) U pismu iz Sarajeva 16. studenoga 1934. piše kako se 
bio »zavadio s don Franom, koji sve zna bolje . . .« Ne radi se o nekoj svađi 
nego o opomeni a Bulić ju je uputio redakciji ili bolje Tinu kad je pisao 
o našem filozofu iz XVI stoljeća Franji Petriću (Patricius). Upozorio ga 
je da nije pročitao Petrićevu biografiju u knjizi Šime Ljubića po kojoj 
Petrić nije rodom iz Klisa nego Cresa. Ujević je u tisku ispravio po¬ 
grešku opravdavajući se da nije imao Ljubićevu knjigu i nadodaje kako 
nauka »ima neprestano novoga gradiva, a možda je i nemar našega mla¬ 
đega naraštaja kriv ako nismo u kretanju vremena«. 12 ^ 

Još prije, godine 1930, Ujević je opisao svoj pohod Arheološkom muze¬ 
ju u Siplitu gdje mu je čuvar muća/nin Mijo Milio, »kao iskusan psiholog«, 
otkrio želju i uveo ga »ravno u kancelariju don Frane Bulića«. Stari arhe¬ 
olog nije poznavao Tina koji je kao đak niže gimnazije više puta vidio 
Bulića kad je njemu i njegovim kolegama »neposredno, dirljivo i živo« 
iznosio posljednje plodove arheološke (nauke. U tom sjećanju na mlade¬ 
načke dane Ujević piše kako je Split doživljavao kao »neku klauzuru« u 
kojoj je sve odisalo »zadahom starina i crkvenim stegama«. Tek u Solinu 
osjetio je kako »rijeka protiče vedro uz mramor spomenika . . .« Oprečno¬ 
sti sumornog Splita i životne Antike spajao je, piše Tin, Bulić kojemu: 
»Svećenička halja i kršćanski duh srećno su spašavali ove ostatke staroga 
svijeta«. 

Don Frane je Tina srdačno primio i iznenadio svježinom: »Zabavljen 
kroz život djelima koja su htjela da izražavaju sklad ljepote i krepčine i 
volju da se produže u trajanju, don Frane Bulić u starim godinama saču¬ 
vao je u sebi prisebnu i nepokolebivu vedrinu, hrabar i sposoban nastup, 
čelično svoje zdravlje koje upravo zapanjuje u ’starcu’ od 84 godine. Ovu 
klasičnu durašnost stava i borbenosti duha nisu mogli u ovoj mjeri sa¬ 
čuvati ni Goethe ni Victor Hugo«. U zapisu tog susreta Tin opisuje starog 
arheologa koji je u Splitu »javna ustanova, kao norma kobi«. Tin je ušao 
u Bulićevu tjelesnu i duhovnu bit: »Riječ je njegova sigurna, držanje 
mladićko, a erudicija pokazuje staroga nastavnika, pisca i učenjaka«. 13) 

Vladimir Nazor ( + 1949) sjećao se toplo, s puno ljubavi posljednjeg 
susreta s Bulićem već spremnog na posljednje putovanje u Zagreb (30. 
svibnja 1934): »Starac nas ljubezno dočeka. Govori mnogo, pametno, al’ 
ipak — senilno. Na odlasku me poljubi. Šutio je; no su mu oči i izraz lica 
bili takovi da mi time najrječitije kaza: ’Sinko, cjelivam te jer i ja osje¬ 
ćam da se nikada vaše nećemo vidjeti. Umirem, na nogama«. 14) 

2. Osim tih osobnih doživljaja, koji su ostavili jači odraz u knji¬ 
ževnom stvaralaštvu, bilo je mnogo drugih književnika koji su bili pove¬ 
zani s »vitezom kamene krune«. 

Buliću je osobito bio privržen splitski profesor Josip Barač još od 
mladenačkih dana kao njegov učenik. Don Frane mu je pomagao novčano 
za njegova studiranja u Grazu. Barač je suosjećao godine 1896. s Bulićem 
kad je taj bio umirovljen i u pismu od 23. listopada ističe: »Vi ostajete 
naš moralni ravnatelj . . .« I kasnije je Barač ustajao u obranu don Frane 
osobito u vrijeme diskusija oko pitanja sv. Dujma. 15 ^ 

Barač je u prigodi proslave 16. stoljeća Milanskog edikta (1913) u 
Splitu i Solinu sastavio, nagovoren vjerojatno od Bulića, recital na hrvat¬ 
skom jeziku s latinskim naslovom »Carmen Saeculare Constantinianum«. 
U njoj se ističe želja da ravnopravnost, bratstvo, sloboda sjaji nad Splitom 
i nad rodom našim. 

U toj prigodi, jednako po nagovoru Bulićevu, Milan Ogrizović na¬ 
pisao je »svečani epilog u jednom činu«, posvećen Buliću »Smrt cara 
Dioklecijana« koji se prikazivao na Peristilu i dramu »Car Solinjanin« (Car 
Dioklecijan) koja se davala u kazalištu. Bulić je dao Ogrizoviću materijal o 
Dioklecijanu, savjetovao ga i aktivno se uključio u pripremanje predstava. 
Ta Ogrizovićeva dramska ostvarenja imaju osobine prigodnih djela. U 
njima se odražava poštovanje careve ličnosti koja je jako izražena alii i 
ljubavi prema salonitanskim mučenicima ili bolje snazi nove kršćanske 
ideologije kojoj se car, usprkos vojsci i vlasti, ne može oduprijeti jer se 
narod, snagom novoga pogleda na svijet, okreće protiv njega. 

Bulić se dopisivao s Milanom Rešetarom. Na početku godine 1896. 
pisao mu je Rešetar iz Beča kako je veliki gubitak za narodnu stvar što 
je Miho Klaić umro jer je nestao vođa a nema pravog zamjenika. Po 
njemu, Bulat »odviše je zagrezao u malu politiku da bi se odao nešto 
širemu i višemu krugu djelovanja«. Te godine Rešetar je suosjećao s Buli¬ 
ćem zbog njegova umirovljenja, ali ga je tješio da će mu ostati više vre¬ 
mena za arheologiju. Iako su mu materijalno škodili, naglašava, nisu mo¬ 
ralno jer »koji su ga voljeli još će ga više voljeti«. Kasnije, godine 1899, 

tražio je od Bulića da mu pronađe Kneževićev lekcionar (»šćavet«). On mu 
je javio da fratri na Dobrom imaju dva primjerka, stari i novi. Da li je 
Rešetar dobio »šćavet« ne znamo, sigurno ne odmah, jer u pismu 26. stu¬ 
denog 1899. piše malo nervozno: »Što će fratrima na Dobrome dva egzem- 
plara?« 16 ) Don Frane je dao velikim dijelom građu Ivanu Milčetiću a i 
nagovorio ga da objavi vrijednu radnju o splitskom liječniku i polihistoru 
Juliju Bajamontiju ( + 1800). 17 ) 

S Tomom Matićem povezivalo je Bulića pitanje slavenske liturgije, 
s profesorom Josipom Aranza kućno prijateljstvo a pomogao mu je da 
se oslobodi od zarobljeništva za prvoga svjetskog rata. 18 ) Rikard Katalinić 
Jeretov ( + 1954) mu je kao mladić napisao godine 1896: ». . . al se ponosim, 
što danas izmedju Hrva'ta dimađemo takvog umnika i značajnika«. 19 ) 

U razgovoru s pjesnikom Ilijom Despotom 20 ) don Frane mu je rekao 
kako se bojao da će i on brzo umrijeti kao i stric mu fra Ivan ( + 1886), 
ilirski pjesnik, naglašujući, ponosan na sebe, kako treba dočekati sta¬ 
rost. U ugodnom razgovoru sjećao se svog susreta s fra Ivanom kad je s 
fra Grgurom Martićem (+1905), koji je s »paripom« obilazilo Primorje, 
bio u Živogošću a odatle su otišli u Podgoru don Mihi Pavlinoviću. Go¬ 
dine 1892. pjesnik tada veoma čitanih i hvaljenih »Osvetnika« pisao je iz 
Kreševa Buliću: »Vid još koliko su se narodonostne struje i ovuda razma- 
hale . . .«< Starac se tada osvrće na »bosansku naciju« namjesnika Kala ja: 
». . . a osobitu pažnju zaslužuje ona treća umišljena narodnost koia vodu 
muti — i bosanski mudro nadodaje — teć će voda kud je i dosada samo 
žalibože što se obćemu upoznanju i zbliženju sve to veći jarovi rode. I 
ja se ne nadam živ dočekati željenom bratskom ujedinjenju i slozi«. U 
drugim sačuvanim pismima Martić izražava svoje divljenje Bulićevim arhe¬ 
ološkim uspjesima. Svoj ponos na njega i ljubav sažeo je u pismu od go¬ 
dine 1901: ».. .ne znam imam li ikoga narodu od Tebe dražega . . .« 21 ) 

Svećenik i pjesnik Nikola Ostojić bio je jednako prijatelj Bulićev. On 
ga je s Kerubinom Šegvićem upleo u pomaganje izlaska »Novog vieka« 
Ante Tresića Pavičića ( + 1949). Oni su prema Ostojićevu pismu (18. ve¬ 
ljače 1896) skupljali novac pa i u Povljima ne znajući kakav će pravac 
imati list. 22 Prema programskim člancima Tresića »Rane otadžbine«, vje¬ 
rujemo, da se Buliću sviđao smjer lista. Za Tresića umjetnost je vrhunac 
ljudske duše ali i društveno-narodni izraz a ljepota mu je u klasičnom 
smislu izraz izvorne ljudske ljepote, zdravlja i snage. 

Nikola Ostojić ostao je vjeran otkrivaču »zakopane tajne svijeta« — 
piše u pjesmi u prigodi don Fr^nine smrti, 23 ) jer »prošlost je za sadašnjost 
i budućnost škola sveta . . .« U tim riječima odražavaju se riječi Bulićeve. 
Ostalo je recitatorska zahvala za neumornu ruku koja je vadila iz utrobe 
zemlje svjedočanstva života. 

3. Pred kraj don Franina života javio se (7. siječnja 1933.) Buliću iz 
Vašovica njegov đak Božo Lovrić da smiri svoju savjest i da prizna kako 
mu je on »prvi i najdraži« njegov učitelj. Naime, kad je pisao pjesmu 
»Zreo grozd«, mislio je na Bulića, što više »sjeti se svojih mladenačkih 
zabluda«. Teško je točno znati na što Lovrić misli, moguće na lutanja 
svijetom, na nemirni život što ga je neprestano ipak vraćao miru rodnog 
kraja u impresionističko-simbolističkoj poeziji koju don Frane nije mnogo 
pratio. Svakako smisao tih riječi je osobni jer Lovrić nastavlja: »Osjećaj 

mi veli, da smo radili na jednoj te istoj njivi i da smo se kroz čitav život 
mučili, da nadjačamo očaj i bjesove sumnje«. Lovrić priznaje da je na¬ 
stojao spašavati sebe i one koji su vrijedni spasenja, one koji su ličnost 
a ona je, sjeća se da ga je učio stari profesor, kod onih koji posjeduju: 
»Uravnoteženo srce i um«. Don Frane je stvarno i postavljao težište na te 
vrijednosti, na postizavanje unutarnje skladnosti jer mu je vrhovni ideal 
bio: »pribaviti čovjeku pravedniku nutarnji mir i zadovoljstvo, koje ljud¬ 
ska zloba nije kadra da pomuti« — pisao je bivšim učenicima 27. kolo¬ 
voza 18 9 6. 24 ^ 

To sjećanje na učitelja Lovrić je u prigodi Bulićeve smrti obukao u 
pjesničku riječ. 25 J Hvalio je čovjeka koji je bio »pjesnik bez pjesme«. U 
Lovrićevoj podsvijesti ostao je najsnažniji don Franin glas koji je zvonio 
kao »nakovanj mlat« i koji mu je bio jedino »oružje sv’jetlo, kojim je 
gađao On današnjih Pigmeja rod«. Ipak, za Lovrića, don Frane je srdžbu 
krotio smijehom a mržnju mudrošću tako da »r’ječ mu je bila mač, r’ječ 
mu je bila štit«. 

Stvarno, to je i bio Bulić, čovjek bez vlasti, bez dostojanstvenih polo¬ 
žaja, bez ubojita oružja, miroljubiv do krajnosti, pun širine, glas istine u 
životu, u osobnim susretima, u znanosti. To i jest veličina »žreca« istine i 
njome bi osvajao sve koji bi mu se približili. Stoga je Ivana Brlić Mažu- 
ranić ( + 1938) bila začuđena što joj se čestitka godine 1934 (11. 5) upućena 
Buliću, ali bez oznake ulice, povratila. Iznenađena napisala je »Ako Don 
Bulića ne znadu naći, onda zaista neka ukinu poštu !« 26 ^ 

Da li ga danas ipak bolje poznajemo? Vjerujem da poznajemo. 

BOŽO LOVRIĆ 


ZREO GROZD (XXVII) 
Svom učitelju don F. Buliću 


Stere se zeleni vinograd 
sve do srušenog dvora — 
grozd je rumeni sazreo 
na suncu blizu mora. 


U grozdu pjesma je poleta 
naše zemlje i gora. 

Nebo je puno milosti 
na 'Obalama mora. 


Grozd je težak ii modrikast, 
na zrnju pelud je svježi, 
na zemlji, koja miriše 
od zrele težine leži. 


Grozd je božanska zaborav, 
što srce i tijelo jača, 
puni su zdravlja i krepkosti 
krajevi krša i drača. 


A nad njim lišće zeleno 
i tanko uvito pruće, 
od žarkog sunca raspuklo 
tlo je suho i vruće. 


Pijte vino mirisno, 
prošlo je doba b’jedno. 
Pjevajte, ljudsko srce je 
sreće i radosti žedno. 


Grozd je na suncu sazreo, 
pun je snage i soka, 
sunce je njega stvorilo 
i grijalo s visoka. 


Zreo grozd je otkinut, 
pjesnik žrtvova mladost, 
patnjama život otkupi, 
da drugim daruje radost. 


Praha 7/1 1933. 

